CKP บวกเกือบ 2% คาดผลงาน 2H/59 ดีขึ้น-ลุ้นคว้างานเพิ่ม
CKP บวกเกือบ 2% คาดผลงาน H2/59 ดีขึ้น-ลุ้นคว้างานเพิ่ม ล่าสุด ณ เวลา 11.45 น. ราคาอยู่ที่ 3.54 บาท ลบ 0.06 บาท หรือ 1.72% สูงสุดที่ 3.58 บาท ต่ำสุดที่ 3.42 บาท มูลค่าซื้อขายที่ 619.64 ล้านบาท
26 ก.ย. 2559

ผู้สื่อข่าวรายงานว่า ราคาหุ้นบริษัท ซีเค พาวเวอร์ จำกัด (มหาชน) หรือ CKP ณ เวลา 11.45น. ราคาอยู่ที่ 3.54 บาท ลบ 0.06 บาท หรือ 1.72% สูงสุดที่ 3.58 บาท ต่ำสุดที่ 3.42 บาท มูลค่าซื้อขายที่ 619.64 ล้านบาท ขณะที่ดัชนีตลาดหุ้นไทยโดยรวมลบ 0.26%
 
นายสุทธิชัย คุ้มวรชัย นักวิเคราะห์ บล.เมย์แบงก์ กิมเอ็ง (ประเทศไทย) เปิดเผยว่า การที่ราคาหุ้น CKP ปรับสูงขึ้นไปในเช้าวันนี่ด้วยวอลุ่มเทรดที่ค่อนข้างคึกคัก สวนทางภาพรวมตลาดที่ปรับตัวลดลง เนื่องจากมองว่าแนวโน้มผลประกอบการในช่วงครึ่งปีหลังจะดีกว่าครึ่งปีแรก ตามปริมาณน้ำในเขื่อนเข้ามากขึ้นในเขื่อนน้ำงึม 2 ซึ่งทำให้บริษัทมีโอกาสจ่ายไฟได้เพิ่มขึ้น
นอกจากนี้ CKP ยังมีโอกาสเติบโตในประเทศลาว หลังไทยขยายกรอบการรับซื้อไฟฟ้าจากลาวเป็น 9,000 MW จากเดิม 7,000 MW ขณะที่ปัจจุบันโครงการที่จ่ายไฟแล้วและอยู่ระหว่างก่อสร้างกำลังการผลิตรวมราว 5,421 MW เท่านั้น จึงเป็นโอกาสสำหรับผู้ประกอบการไทยที่จะพัฒนาเพิ่มเติมตามกรอบ MOU อีก 3,579 MW หรือประมาณ 3 โครงการ หากประเมินขนาดโรงไฟฟ้าเท่ากับโครงการไซยะบุรี (XPCL)
ทั้งนี้ในมุมมองของเรากลุ่ม CKP เป็น 1 ในผู้ประกอบการที่มีโอกาสมีส่วนร่วมลงทุนก่อสร้างดังกล่าว จากประสบการณ์โครงการ XPCL เราประเมินเบื้องต้นระยะเวลาการเจรจาสัญญาต่างๆ รวมถึงเวลาก่อสร้าง ประเมินมูลค่าเพิ่มเบื้องต้นจากการมีส่วนร่วมใน 1 โครงการประมาณ 0.50-0.80 บาทต่อหุ้น
“โครงการพลังงานน้ำในสปป.ลาวยังมีอยู่อีกมาก ซึ่ง CKP ก็มีโอกาสเข้าไปลงทุนในโครงการใหม่ได้ โดยบริษัทใหญ่ อาทิ GPSC EGCO GLOW มีโอกาสได้งานใหม่ในสสปป.ลาวเหมือนกัน …ส่วนโครงการใหม่ๆ ขึ้นอยู่กับการเจรจา”นายสุทธิขัย กล่าว
ขณะที่บทวิเคราะห์ทางเทคนิคของหลายโบรกเกอร์แนะนำลงทุน CKP หลังเห็นสัญญาณซื้อ โดย บล.ธนชาต แนะนำ”ซื้อเก็งกำไร”หุ้น CKP แนะให้เข้าซื้อส่วนหนึ่งที่ 3.40 บาท และให้ราคาเป้าหมาย 3.80 บาท
 